|  |
| --- |
|  |
| LIETUVOS RESPUBLIKOS KULTŪROS MINISTERIJA |
| Biudžetinė įstaiga, J. Basanavičiaus g. 5, LT-01118 Vilnius, tel. +370 679 73 210, el. p. info@lrkm.lt.Duomenys kaupiami ir saugomi Juridinių asmenų registre, kodas 188683671 |
|  |
| Lietuvos Respublikos Seimo Peticijų komisijai |  2024-11- Nr. S-  Į 2024-10-18 Nr. S-2024-4048 |

**Dėl Nuomonės pateikimo**

Lietuvos Respublikos kultūros ministerija, įvertinusi Lietuvos Respublikos Seimo Peticijų komisijos persiųstą Justo Ivanausko peticiją dėl švietimo įstaigų ir atlikėjų, išorinių organizacijų bendradarbiavimo dėl atliekamų renginių švietimo įstaigose tvarkos pakeitimo (toliau – Peticija), teikia nuomonę dėl Peticijoje pateiktų siūlymų.

Atkreiptinas dėmesys, kad Peticijoje pripažįstama, kad „*problema yra <...> iš dalies dėl pačių Atlikėjų kaltės, kurie vyksta į tokias įstaigas ir žodiškai ar nekonkrečiai sutaria su jų atstovais dėl vaidinimo formos, apmokėjimo ir kitų sąlygų, o toks neaiškus, nerašytinis susitarimas, suprantama, suteikia galimybių valstybinės švietimo įstaigos darbuotojams užsiiminėti šešėline ekonomika, nusikalstama veika“.* Kultūros ministerijos vertinimu, susiklosčiusi situacija yra pavienė ir yra susijusi su sutartiniais teisiniais santykiais, kuriuos reglamentuoja Lietuvos Respublikos civilinio kodekso nuostatos. Bandymas imperatyviai reguliuoti sutartinius santykius gali sąlygoti vieną iš esminių civilinės teisės principų – sutarties laisvės principo pažeidimą. Be to, galiojantys teisės aktai numato įvairių formų (baudžiamosios, administracinės, darbo pareigų pažeidimo ir kt.) atsakomybę už neteisėtus veiksmus.

Siekiant efektyviai išspręsti susiklosčiusią situaciją (ar panašias praktikoje kylančias situacijas) pakanka administracinių, metodinių ar organizacinių priemonių, o ne įstatymų ar kitų teisės aktų keitimo, kadangi teisėkūros iniciatyva turėtų būti keliama tik tada, kai tikslui pasiekti nepakanka kitų sprendimo būdų (lot. *ultima ratio*). Šiuo atveju, manytina, Peticijoje nurodomą situaciją, pirmiausia, turėtų spręsti Peticijoje minimų švietimo įstaigų savininko teises ir pareigas įgyvendinanti (-ios) institucija (-os) administracinėmis, metodinėmis ar organizacinėmis priemonėmis.

Atsižvelgiant į tai, kas išdėstyta, Kultūros ministerija pagal kompetenciją mano, kad teisinė sistema aiškiai reglamentuota, todėl nėra poreikio keisti teisės aktų, nustatančių teisinių sutartinių santykių reglamentavimą, t. y. renginio užsakovų ir renginio vykdytojų santykius.

Papildomai norėtume atkreipti dėmesį, kad Peticijoje dėstoma informacija ir teikiami siūlymai didžiąja dalimi yra susiję su švietimo sistema, kuri nepatenka į kultūros ministro valdymo sritį.

|  |  |  |
| --- | --- | --- |
| Kultūros ministras |  | Simonas Kairys |

Irena Didžiulienė, tel. nr. +370 608 45519, el. p. irena.didziuliene@lrkm.lt

Simona Grybkauskaitė, tel. nr. +37060847622, el.p. simona.grybkauskaite@lrkm.lt